Herbert Olivecrona
Herbert Olivecrona var en svensk neurokirurg; bror til Karl Olivecrona.
Herbert Olivecrona var professor ved Karolinska institutet 1935-1959 efter at have været elev af neurokirurgiens grundlægger, amerikaneren H. Cushing, og dannede skole inden for europæisk neurokirurgi med mange elever.
Olivecrona var verdenskendt for sine særlig vellykkede resultater efter operation for acusticusneurinom (svulst på hørenerven) og var pioner inden for neurokirurgisk behandling af epilepsi. I 1961 påbegyndte han på opfordring af den egyptiske regering opbygningen af en egyptisk neurokirurgisk klinik.